Sitole betwis koerantberig oor Senzo MeyiwaSenzo Meyiwa Foto: soccerladuma.co.za Genl. Khehla Sitole, nasionale polisiekommissaris, het ŉ berig betwis wat die Sunday Independent geplaas het rakende die moord op Senzo Meyiwa, Orlando Pirates- en Bafana Bafana-doelwagter. Sitole het Maandag in ŉ verklaring gesê die artikel “bevat ŉ magdom aannames, onwaarhede en innuendo’s wat die potensiaal kan hê om onnodige onsekerhede te veroorsaak”. Maroela Media het vroeër berig die 27-jarige Meyiwa is sowat vyf jaar gelede in ŉ rooftog by ŉ huis in Vosloorus in Boksburg doodgeskiet. Niemand is nog in verband met die moord aangekeer nie. Meyiwa was ten tyde van die moord saam met sy vriendin, Kelly Khumalo, haar ma, haar sussie, dié se vriend en twee van die paartjie se ander vriende by die huis. Dié ooggetuies het destyds gesê drie gewapende mans het die huis, vermoedelik in ŉ rooftog, ingestorm. Meyiwa is in die proses geskiet. Die koerant het Sondag berig dat kol. Bongani Gininda, die voormalige hoofondersoeker in die moordsaak, ŉ deurslaggewende verklaring wat in 2017 ontvang is, weerhou het oor wie Meyiwa vermoor het en waarom. ŉ Saak van regsverydeling is in Mei vanjaar teen Gininda aanhangig gemaak, maar hy is egter na KwaZulu-Natal oorgeplaas voordat hy in hegtenis geneem of ondervra kon word. Polisiebronne het aan die koerant gesê niemand van die Nasionale Vervolgingsgesag (NVG) is bereid om ŉ lasbrief vir Gininda se inhegtenisneming te onderteken nie. Volgens Sitole is Gininda nooit aan die ondersoek onttrek of vervang nie. Hy is steeds die hoofondersoeker sedert hy verlede jaar by die ondersoek aangesluit het. “Die artikel is niks minder nie as storievertelling wat hoofsaaklik gegrond is op aannames wat slegs geïnterpreteer kan word as ŉ bedoeling om die nasie te mislei,” het die polisiehoof gesê. Sitole het verder gesê Gininda het ŉ magdom ondervinding in strafregtelike ondersoeke nadat hy een van die land se grootste onderwêreld-misdaadfigure, die Tsjeggiese bendelid Radovan Krejcir, vasgetrek het. “Daarom kan almal verseker wees dat dié ondersoek deur ŉ span onder leiding van ŉ goeie en bekwame ondersoeker behartig word,” het Sitole gesê. Die saak is weer in die nuus nadat die burgerregtegroep AfriForum verlede week aangekondig het dat adv. Gerrie Nel, hoof van AfriForum se private vervolgingseenheid, as die Meyiwa-familie se advokaat in die ondersoek na sy dood aangestel is.